Diari Oficial de la Generalitat Valenciana


Sumari del DOGV 2442, del 03-02-1995 (1995/833730)

DECRET 20/1995, de 24 de gener, del Govern Valencià, pel qual es modifica el Decret 31/1994, de 8 de febrer, sobre règim jurídic de les explotacions agràries preferents.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/01/24/20/dof/vci/html**

### Dades del document

Número de DOGV
:   2442

Data del DOGV
:   03-02-1995

Secció del DOGV
:   DISPOSICIONS GENERALS

Número del document
:   1995/833730


Data del document
:   24-01-1995

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

DECRET 20/1995, de 24 de gener, del Govern Valencià, pel qual es modifica el Decret 31/1994, de 8 de febrer, sobre règim jurídic de les explotacions agràries preferents.   
L'experiència de l'aplicació de la normativa sobre explotacions agràries preferents en la Comunitat Valenciana, com també les modificacions que estan produint-se en la normativa comunitària i estatal sobre millora de les estructures agràries, aconsella la introducció d'algunes modificacions en el règim d'aquestes explotacions, abans de la convocatòria d'ajudes per aquestes en l'exercici pressupostari de 1995.  
La principal modificació que s'hi introdueix és l'acceptació de la figura de l'«agricultor professional» com a titular de les explotacions preferents, d'acord amb el progressiu reconeixement d'aquesta figura com a equiparable a la de l'agricultor a títol principal que es preveu en la normativa estatal i comunitària. Així mateix, es dóna una nova redacció a l'apartat referit a les explotacions preferents especials, a fi d'adaptar-lo millor a la realitat de les seccions de conreu de les cooperatives i altres fórmules de conreu en comú, la potenciació de les quals constitueix una de les línies més prometedores en el procés de racionalització de la producció.  
Per això, a proposta del conseller d'Agricultura, Pesca i Alimentació, i amb la deliberació prèvia del Govern Valencià en la reunió de 24 de gener de 1995,  
DECRETE  
Article únic  
Es modifica el Decret 31/1994, de 8 de febrer, del Govern Valencià, d'acord amb les especificacions següents:  
1. L'apartat 2 de l'article 5 quedarà redactat de la manera següent:  
«2. Aquestes dimensions, mínima i màxima, s'establiran mitjançant una ordre de la Conselleria d'Agricultura, Pesca i Alimentació per a cada tipus d'explotació segons el tipus de cultiu, ramat, espècie forestal o les combinacions d'aquestes».  
2. En l'article 8, apartat 1, lletra a), on diu: «cuyo titular sea un agricultor a título principal», ha de dir: «cuyo titular siga un agricultor a títol principal o un agricultor professional». Així mateix, en la lletra b) dels mateixos article i apartat, on diu: «al menos uno de los socios sea un agricultor a título principal», ha de dir: «almenys un dels socis siga agricultor a títol principal o agricultor professional».  
3. El text de l'apartat 2 de l'article 8 se substitueix pel següent:  
«2. Es consideraran com a explotacions preferents especials les constituïdes per socis de cooperatives agràries o per socis d'altres entitats associatives agràries que hagen obtingut la qualificació d'organització de productors agraris per part dels organismes competents. En tot cas, hauran de presentar un pla de cultiu en comú que puga ser controlat per la Conselleria d'Agricultura, Pesca i Alimentació.  
En aquestes explotacions, la conselleria admetrà un límit de dimensió màxim superior a l'establert per a les explotacions associatives, sempre que el nombre de socis que compleixen els requisits que s'exigeixen als caps d'explotació en l'article 6 siga, almenys, igual al resultat de dividir la superfície agrària útil de l'explotació o el nombre de caps de ramat per la dimensió màxima admesa per al conreu o l'espècie de ramat corresponent en explotacions preferents associatives. A aquest mateix valor haurà d'arribar, com a mínim, el nombre de socis que reuneixen la condició d'agricultor a títol principal o d'agricultor professional.  
La Conselleria d'Agricultura, Pesca i Alimentació podrà exceptuar aquestes explotacions del compliment de les condicions d'ubicació de les parcel·les a què fa referència l'article 7, sempre que, malgrat aquesta excepció, siga viable el pla de cultiu en comú presentat per l'explotació preferent especial».  
4. En l'annex del decret, es modifica la definició 6, que queda redactada de la manera següent:  
«6. Agricultor jove: l'agricultor que en la data de presentació de la sol·licitud d'ajuda tinga 18 anys o més, sense haver complit els 40».  
5. En l'annex del decret, es modifica el primer paràgraf de la definició 8, que queda redactat de la manera següent:  
«8. Agricultor a títol principal: la persona física que dedique més del cinquanta per cent del seu temps de treball a l'activitat agrària exercida en la seua explotació o a activitats complementàries realitzades dins de l'explotació i que n'obtinga més del 50 per cent de la renda total, sempre que la renda obtinguda de l'activitat agrària exercida en la seua explotació no siga inferior al 25 per cent de la seua renda total».  
6. En l'annex del decret s'hi introdueix la definició 8 bis, amb el text següent:  
«8 bis. Agricultor professional: la persona física que dedique a activitats agràries exercides dins o fora de la seua explotació i a activitats complementàries exercides en la seua explotació almenys la meitat del seu temps de treball i que, així mateix, obtinga d'aquest conjunt d'activitats almenys el 50 per cent de la seua renda total, sempre que la renda obtinguda de l'activitat agrària exercida en la seua explotació no siga inferior al 25 per cent de la seua renda total».  
DISPOSICIONS FINALS  
Primera  
Es faculta el conseller d'Agricultura, Pesca i Alimentació perquè, en l'esfera de les seues atribucions, dicte les disposicions que calguen per al desenvolupament i l'aplicació del que es disposa en aquest decret.  
Segona  
Aquest decret vigeix des de l'endemà de la publicació en el Diari Oficial de la Generalitat Valenciana.  
València, 24 de gener de 1995.  
El president de la Generalitat Valenciana,  
JOAN LERMA I BLASCO  
El conseller d'Agricultura, Pesca i Alimentació,  
JOSÉ MARíA COLL COMIN


Còpia Permalink ELI